## **7. LUOKAN VALINNAISAINEET, LUKUVUOSI 2024-2025**

## Pataluodon koulu

#### Kaikilla Pataluodon koulun 7. luokan oppilailla on 0,5 vvt laajuiset IT ja mediataitojen opinnot.

#### Tässä esitellyt valinnaisaineet ovat laajuudeltaan 0,5 vvt ja ne arvioidaan hyväksytty/hylätty.

## **Draama**

Draama on suomen kielen ja kirjallisuuden valinnaisainekurssi, jossa seikkaillaan toiminnallisesti tarinoiden ja roolihenkilöiden maailmassa. Draamassa harjoitellaan toisten kanssa yhteistyössä toimimista, monipuolisen ilmaisun, keskittymisen ja esiintymisen taitoja. Improvisoidaan ja tehdään muita teatteri-ilmaisun perusharjoitteita yhdessä ryhmän kanssa ja omalle ryhmälle. Tehdään myös pieniä esityksiä ryhmän omien ideoiden pohjalta. Draamaopiskelussa omat ideat, mielikuvitus ja luovuus ovat keskeisiä asioita. Opiskelu sisältää lisäksi yhteistyötä koulun ulkopuolelle ja vierailuja, esim. tutustumisen Joensuun kaupunginteatteriin.

## **Iloa ja taitoa liikunnasta**

Liikuntatuntien tavoitteena on perusliikuntataitojen sekä liikuntalajitaitojen kehittäminen yhteistyössä toisten kanssa. Tavoitteena on tutustua lähiliikuntapaikkojen tarjoamiin mahdollisuuksiin harrastaa erilaisia liikuntamuotoja vuodenajasta riippumatta. Tunnit tarjoavat mahdollisuuden tyydyttää luontaista liikuntatarvetta, vähentää istumista ja lisätä onnistumisen elämyksiä. Kurssin sisällöt suunnitellaan yhdessä oppilaiden kanssa toiveita kuunnellen. Tuntien tavoitteiden toteutuminen edellyttää monipuolisten työtapojen oppimista ja käyttöä.

## **Kotitalouden taituri**

# Kaikki 7.-luokkalaiset opiskelevat kotitaloutta kolme tuntia viikossa koko lukuvuoden ajan. Tuntuuko sinusta siltä, että haluaisit opiskella kotitaloutta vähän enemmänkin, soveltaa opittavia asioita ja syventää jo aiemmin hankkimiasi taitoja? Silloin sinun kannattaa valita valinnaisaineeksi "Kotitalouden taituri", jolloin paneudumme moniin kotitalouden tunneilla käsiteltäviin aiheisiin entistä syvemmin. Oppitunneilla valmistetaan hyviä välipaloja ja arkiruokia, lisäksi leivotaan leivonnaisia perusohjeita soveltaen. Valinnaisaineen tunneilla oppilaan ruoanvalmistus- ja leivontataidot kehittyvät ja keittiötyöskentely tehostuu ja varmistuu. Teemme töitä pääsääntöisesti pareittain ja pienissä ryhmissä, jolloin myös sosiaaliset taidot ja ryhmätyötaidot vahvistuvat.

## **Kuvataidetta syventäen**

Tässä valinnaisaineessa on tavoitteena syventää tietoja ja taitoja kuvataiteen eri aluilla sekä kehittää omaa kuvallista ilmaisua. Työskentelyssä vaihtelemme materiaaleja ja tekniikoita. Piirrämme, maalaamme, muovailemme ja rakentelemme. Pyrimme myös tekemään yhteistyötä muiden aineiden kanssa oppiainerajat ylittäen.

## **Käsityö, tekninen**

Teknisen työn 7. lk valinnaisessa syvennytään puun työstämiseen koneilla. Kurssilla perehdytään liimapuulevyn valmistamiseen. Kurssilla valmistetaan itse suunniteltu työ. Työ voi olla esimerkiksi laatikko tai jakkara. Tutuiksi tulevat vannesaha, oikohöylä, pyörösaha, tasohöylä, hiomakoneet, pylväsporakone ja alajyrsin. Arvioinnissa huomioidaan kokonainen käsityöprosessi (ideointi, suunnittelu, toteutus ja dokumentointi).

## **Käsityö, tekstiili**

Tekstiilityön 7. lk:n valinnaisessa syvennytään lankatekniikoihin. Kurssilla voit neuloa tai virkata esimerkiksi pipon, kaulahuivin tai villasukat. Arvioinnissa huomioidaan kokonainen käsityöprosessi (ideointi, suunnittelu, toteutus ja dokumentointi).

## **Media**

Mediassa tehdään videoita sekä kuvia ja ääntä. Teemme myös peliarvioita ja testailemme tekoälyä. Mediassa pääset monenlaisiin hommiin, kuten editoimaan itse keksittyjä videoita, näyttelemään ja tekemään animaatioita ja meemejä. Työt tehdään usein ryhmätöinä yhdessä ideoiden. Kurssilla käytetään Chromebookeja ja muuta tekniikkaa. Työskentely tapahtuu suurimmaksi osaksi luokan ulkopuolella. Median tunneilla pääset esimerkiksi pränkkäämään kavereitasi tekemällä matkavideon paikasta, jossa et ole koskaan ollutkaan. Arviointi perustuu jatkuvaan näyttöön, ei kokeita.

## **Musiikki**

Musiikin valinnaisessa voit laajentaa omaa musiikillista osaamistasi soittamisessa, esim. piano, kitara, ukulele, kantele, basso ja rummut sekä laulamisessa. Soitamme yhdessä ja halutessasi voit perehtyä laulamiseen ja mikrofonin käyttöön. IPadeilla tehdään pieniä sävellyksiä.

## **Tanssi**

# Tanssin opetuksen tavoitteena on tutustuttaa oppilaat tanssitaiteeseen sekä antaa valmiuksia tanssin tavoitteelliseen harrastamiseen. Tavoitteena on tanssissa tarvittavien liikunnallisten valmiuksien lisääminen, luovan ilmaisutaidon kehittäminen, esiintymiskokemuksen kartuttaminen ja pysyvän tanssiharrastuksen edistäminen. Tutustutaan eri tanssilajeihin oppilaiden mielenkiinnon mukaan esim. hip hop, showtanssi, nykytanssi, dancehall. Oppilaille tarjoutuu mahdollisuuksia esiintyä halutessaan erilaisissa koulun tilaisuuksissa. Opetukseen osallistuvilta ei vaadita aikaisempia tanssiopintoja.

**A2-kieli, saksa** (Huom! 2 vvt, arviointi numeroarvosanalla)

Alakoulussa alkaneet A2-saksan opinnot jatkuvat yläkoulussa.